
Biológiailag inspirált, önélező forgácsolási technológia fejlesztése és numerikus vizsgálata

Kulcsszavak: biológiailag inspirált; önélezés; szerszámkopás; szimuláció; forgácsolás
Az evolúciós folyamatok számtalan problémát oldottak már meg a természetben a túlélés, az alkalmazkodás és az optimalizálás jegyében. Ez az időigényes, ugyanakkor szándékolt változási folyamat számos esetben inspirált már különböző műszaki megoldásokat. Mivel több területen is sikert arattak a természet által inspirált megoldások; így ez a téma egyre nagyobb figyelmet kap. Ugyanígy a természet megoldásai által inspirált gyártási technológiák fejlesztése is egy egyre népszerűbb terület, melynek számos kutatott része van, mint például az önszervező rendszerek, önjavító anyagok/felületek, bioszenzorok vagy a kutatásomnak választott téma, az önélezés.
A természetben megfigyelhető, hogy bizonyos élőlények fogazata vagy karmai önélező mechanizmusokként működnek, ezeket a biológiai megoldásokat néhány kutatás során már adaptálták megmunkálásokhoz. A feldolgozott szakirodalomban jellemzően az önélező mechanizmusok anyagi összetételét és anyagszerkezeti felépítését vizsgálták, a vágógeometria, vagy az előző szempontok kombinációinak vizsgálata azonban felületesen került feldolgozásra.
Fő célom a kutatás során a természet által mutatott önélező mechanizmusokból inspirálódva, az önélező technológiák elemzése a vágógeometria, az anyagi összetétel és azok együttes hatása alapján, hogy egy újszerű önélező forgácsolási technológiát javasoljak az iparnak, amely fenntarthatóbbá teszi a gyártási folyamatokat.
A vizsgált önélező mechanizmusok elsősorban 2D-s végeselem módszeres (VEM) szimulációkkal lettek imitálva az ANSYS LS-Dyna szoftver segítségével, ortogonális forgácsolási példák során. A VEM szimulációk során a vágógeometria és a vágóélek anyagi összetételének hatását megfigyelve értékeltem ki a szimulációból kinyert eredményeket, mint a forgácsoló szerszámok kopásának jellegét, mértékét, valamint a fellépő erőket és terheléseket.
A kutatás eredményei alapján közelebb kerültünk egy olyan önélező technológiai koncepcióhoz, melyet már akár valós körülmények között is érdemes lehet tesztelni, annak potenciálja és eredményessége miatt.



